ܕܵܐܟ݂ܝܼ ܡܲܪܗܸܢ ܥܲܝܢܵܐ ܥܲܠ ܢܝܼܫܲܢܩ̈ܝܼ ܕCOVID-19؟

20 ܬܲܡܘܼܙ 2022

ܐܸܢ ܦܠܵܛܵܐ ܕܨܲܚܨܵܝܬܵܘܟ݂ܘܿܢ ܩܵܐCOVID-19 ܝܼܗܘܵܐ ܡܣܝܼܡܵܢܵܐ ܘܒܣܵܡܵܐ ܝܬܘܿܢ ܓܵܘ ܒܲܝܬܵܐ، ܡܵܨܝܼܬܘܿܢ ܕܡܲܪܗܝܼܬܘܿܢ ܥܲܝܢܵܐ ܥܲܠ ܚܘܼܠܡܵܢܵܘܟ݂ܘܿܢ (ܨܵܚܘܼܬܵܘܟ݂ܘܿܢ) ܒܗܲܝܲܪܬܵܐ ܡܸܢ ܐܵܣܝܵܘܟ݂ܘܿܢ ܝܲܢ ܡܸܢ ܡܙܲܘܸܕܵܢܵܘܟ݂ܘܿܢ ܕܡܲܣܲܡܬܵܐ ܕܒܵܠܵܐ ܠܚܘܼܠܡܵܢܵܐ. ܣܲܓ݂ܲܠܬܵܐ ܕܢܝܼܫܲܢܩܵܘܟ݂̈ܘܿܢ ܝܵܘܡܵܝܹ̈ܐ ܡܵܨܝܵܐ ܕܗܲܝܸܪܵܐ ܠܵܘܟ݂ܘܿܢ ܕܚܵܙܝܼܬܘܿܢ ܐܸܢ ܢܝܼܫܲܢܩܵܘܟ݂̈ܘܿܢ ܒܸܗܘܵܝܵܐ ܝܢܵܐ ܒܘܼܫ ܨܦܵܝܝܼ، ܝܲܢ ܐܸܢ ܐܵܢܲܢܩܵܝܬܵܐ ܝܠܵܗ̇ ܕܚܵܙܝܼܬܘܿܢ ܚܲܕ ܐܵܣܝܵܐ ܝܲܢ ܕܐܵܙܠ݇ܝܼܬܘܿܢ ܠܒܹܝܬ ܟܪ̈ܝܼܗܹܐ.

ܣܲܗܡܵܐ ܙܵܘܕܵܐ ܕܛܦܵܝܵܬܹ̈ܐ ܕ COVID-19 ܝܼܢܵܐ ܡܲܟܝܼܟ݂ܹ̈ܐ ܘܡܵܨܝܵܐ ܕܦܵܝܫܝܼ ܡܕܘܼܒܪܹܐ ܓܵܘ ܒܲܝܬܵܐ. ܚܲܕܟܡܵܐ ܐ݇ܢܵܫܹ̈ܐ ܕܝܼܢܵܐ ܓܵܘ ܩܸܢܛܵܐ ܒܘܼܫ ܓܘܼܒ݂ܪܵܐ ܒܲܠܟܵܐ ܕܣܵܢܩܝܼ ܠܕܲܪ̈ܡܵܢܹܐ ܕܲܠܩܘܼܒ݂ܠܵܝܹ̈ܐ ܕܒ݂ܝܼܪܘܿܣܵܐ ܕܝܼܠܵܢܵܝܹ̈ܐ ܕܦܝܼܫܹܐ ܝܢܵܐ ܡܫܘܼܒܚܹܐ ܒܝܲܕ ܡܙܲܘܸܕܵܢܲܝܗܝ ܕܡܲܣܲܡܬܵܐ ܕܒܵܠܵܐ ܠܚܘܼܠܡܵܢܵܐ. ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܕ ܡܵܢܝܼ ܝܠܹܗ ܚܫܝܼܚܵܐ ܩܵܐ ܕܲܪܡܲܢܝܵܬܹ̈ܐ ܕܦܘܼܡܵܐ ܩܵܐ COVID-19، ܣܲܚܒܸܪܘܼܢ ܠܫܵܘܦܵܐ ܐܸܠܸܟܬܪܘܿܢܵܝܵܐ [www.health.gov.au/covid19-translated](http://www.health.gov.au/covid19-translated)

## ܐܲܝܢܝܼ ܢܝܼܫܲܢܩܹ̈ܐ ܓܵܪܲܓ ܕܣܲܓ݂ܸܠܸܢ ܠܗܘܿܢ ܝܵܘܡܵܐܝܼܬ؟

ܗܲܝܸܪܵܢܬܵܐ ܝܠܵܗ̇ ܣܲܓ݂ܲܠܬܵܐ ܕܢܝܼܫܲܢܩܵܘܟ݂̈ܘܿܢ ܝܵܘܡܵܐܝܼܬ ܒܡܸܬܚܵܐ ܕܥܸܕܵܢܵܐ ܕܡܲܪܥܵܘܟ݂ܘܿܢ. ܣܲܓ݂ܸܠܘܼܢ ܐܸܢ ܢܝܼܫܲܢܩܵܘܟ݂̈ܘܿܢ ܕ COVID-19 ܒܸܗܘܵܝܵܐ ܝܢܵܐ ܒܘܼܫ ܨܦܵܝܝܼ، ܝܲܢ ܦܝܵܫܵܐ ܝܢܵܐ ܐܲܝܟ݂ ܕܝܼܢܵܐ، ܝܲܢ ܒܸܗܘܵܝܵܐ ܝܢܵܐ ܒܘܼܫ ܚܸܪܒܵܐ. ܐܲܝܵܐ ܒܸܕ ܗܲܝܸܪܵܐ ܩܵܐܠܵܘܟ݂ܘܿܢ ܘܩܵܐ ܐܵܣܝܵܘܟ݂ܘܿܢ ܠܸܝܕܵܥܝܵܐ ܕܵܐܟ݂ܝܼ ܝܬܘܿܢ ܒܸܪܓ݂ܵܫܵܐ. ܩܵܐ ܟܠܚܲܕ ܝܵܘܡܵܐ ܕܒܣܵܡܬܵܘܟ݂ܘܿܢ، ܣܲܓ݂ܸܠܘܼܢ ܠܗܘܿܢ:

* ܕܲܪܓ݂ܵܐ ܕܫܚܘܼܢܬܵܘܟ݂ܘܿ (ܠܸܚܙܵܝܵܐ ܐܸܢ ܐܝܼܬܠܵܘܟ݂ܘܿܢ ܚܲܡܚܲܡܬܵܐ)
* ܟܡܵܐ ܒܩܲܠܘܼܠܘܼܬܵܐ ܒܸܫܩܵܠܵܐ ܝܬܘܿܢ ܢܵܦܵܣ
* ܐܸܢ ܐܝܼܬܠܵܘܟ݂ܘܿܢ ܥܲܣܩܘܼܬܵܐ ܒܫܩܵܠܬܵܐ ܕܢܵܦܵܣ، ܝܲܢ ܐܸܢ ܐܝܼܬܠܵܘܟ݂ܘܿܢ ܟܲܪܝܘܼܬܵܐ ܕܢܵܦܵܣ
* ܐܸܢ ܒܸܫܥܵܠܵܐ ܝܬܘܿܢ ܘܟܡܵܐ ܚܲܝܠܵܢܵܐ ܝܠܹܗ ܫܥܵܠܵܘܟ݂ܘܿܢ
* ܐܸܢ ܐܝܼܬܠܵܘܟ݂ܘܿܢ ܡܲܪ̈ܥܹܐ ܕܥܲܨܠܵܬܹ̈ܐ ܘܨܲܢܓ̰ܘܼܘܹ̈ܐ
* ܐܸܢ ܐܝܼܬܠܵܘܟ݂ܘܿܢ ܡܲܪܥܵܐ ܕܪܹܫܵܐ
* ܐܸܢ ܒܸܪܓ݂ܵܫܵܐ ܝܬܘܿܢ ܟܫܝܼܚܹܐ
* ܐܸܢ ܡܲܕܥܘܼܪܹܐ ܝܬܘܿܢ ܝܲܢ ܐܲܩܠܵܘܟ݂ܘܿܢ ܦܠܵܚܵܐ ܝܠܵܗ̇.

ܐܵܣܝܵܘܟ݂ܘܿܢ ܐܵܦ ܒܲܠܟܵܐ ܕܛܵܠܸܒ ܡܸܢܵܘܟ݂ܘܿܢ ܕܡܲܪܗܝܼܬܘܿܢ ܥܲܝܢܵܐ ܥܲܠ ܫܲܘܝܘܼܬܵܐ ܕܐܘܿܟܣܸܓ̰ܝܼܢ ܕܝܼܵܘܟ݂ܘܿܢ ܘܡܚܵܝܵܬܹ̈ܐ ܕܠܸܒܵܘܟ݂ܘܿܢ (ܡܸܨܥܵܐ ܕܡܚܵܝܵܬܹ̈ܐ ܕܠܸܒܵܐ).

## ܡܘܿܕܝܼ ܥܵܒ݂ܕܸܢ ܐܸܢ ܢܝܼܫܲܢܩ̈ܝܼ ܒܸܗܘܵܝܵܐ ܝܢܵܐ ܒܘܼܫ ܚܸܪܒܵܐ ܝܲܢ ܐܸܢ ܢܸܓܵܪܵܢ ܝܼܘܸܢ؟

ܐܸܢ ܢܸܓܵܪܵܢ ܝܼܬܘܿܢ ܒܘܼܕ ܢܝܼܫܲܢܩܵܘܟ݂̈ܘܿܢ، ܐܸܢ ܒܲܣܡܵܐܠܵܘܟ݂ܘܿܢ ܡܲܚܒܸܪܘܼܢ ܩܵܐ ܐܵܣܝܵܘܟ݂ܘܿܢ. ܐܵܦ ܡܵܨܝܼܬܘܿܢ ܕܡܲܚܒܸܪܝܼܬܘܿܢ ܩܵܐ National Coronavirus Helpline ܥܲܠ ܡܸܢܝܵܢܵܐ 1800 020 080 ܘܩܲܒܠܝܼܬܘܿܢ ܚܕܵܐ ܩܲܕܲܪܬܵܐ ܕܢܝܼܫܲܢܩܵܘܟ݂̈ܘܿܢ ܒܐܘܼܪܚܵܐ ܕܬܹܠܝܼܦ̮ܘܿܢ. ܦܪܘܿܫܘܼܢ ܓܘܼܒܵܝܵܐ 8 ܩܵܐ ܚܸܠܡܲܬܹ̈ܐ ܡܲܓܵܢܵܝܹ̈ܐ ܕܬܲܪܓܲܡܬܵܐ.

ܡܸܬܗܵܘܝܵܢܬܵܐ ܝܠܵܗ̇ ܕܗܵܘܝܼܠܵܘܟ݂ܘܿܢ ܢܝܼܫܲܢܩܹ̈ܐ ܡܲܟܝܼܟ݂ܹ̈ܐ ܒܫܘܼܪܵܝܵܐ ܕܡܲܪܥܵܘܟ݂ܘܿܢ ܐܝܼܢܵܐ ܡܲܪܥܝܼܬܘܿܢ ܒܘܼܫ ܪܵܒܵܐ ܒܥܒ݂ܵܪܬܵܐ ܕܥܸܕܵܢܵܐ.

ܡܲܚܒܸܪܘܼܢ ܘܛܠܘܿܒܘܼܢ ܚܕܵܐ ambulance ܐܸܢ ܐܝܼܬܠܵܘܟ݂ܘܿܢ ܐܲܝܢܝܼ ܕܗܵܘܝܼ ܡܸܢ **ܢܝܼܫܲܢܩܹ̈ܐ ܩܲܫܝܹ̈ܐ** ܕܒܹܐܬܵܝܵܐ ܝܢܵܐ:

* ܥܲܣܩܘܼܬܵܐ ܒܫܩܵܠܵܐ ܢܲܦܵܣ
* ܣܸܦܘܵܬܹ̈ܐ ܘܦܵܬܵܐ ܡܘܼܡܝܸܠܹ̈ܐ
* ܡܲܪܥܵܐ ܝܲܢ ܝܘܼܩܪܵܐ ܓܵܘ ܨܲܕܪܵܐ
* ܓܸܠܕܵܐ ܩܲܪܝܼܪܵܐ ܘܕܥܝܼܬܵܐ\ܬܸܪܝܵܐ، ܝܲܢ ܩܪܝܼܚܵܐ ܘܡܠܘܼܟܸܢܵܐ
* ܫܢܵܝܬܵܐ ܝܲܢ ܢܦܵܠܬܵܐ
* ܕܲܠܝܼܚܘܼܬܵܐ (ܫܓܼܝܼܫܘܼܬܵܐ)
* ܒܸܗܘܵܝܵܐ ܥܲܣܩܵܐ ܥܲܠܵܘܟܼܘܿܢ ܕܪܵܓܼܫܝܼܬܘܿܢ ܡܼܢ ܫܸܢܬܵܘܟܼܘܿܢ
* ܓ̰ܘܼܪܹ̈ܐ ܒܨܝܼܪܹ̈ܐ ܝܲܢ ܠܲܝܬ ܓ̰ܘܼܪܹ̈ܐ
* ܫܥܵܠܵܐ ܕܸܡܵܐ.

ܐܸܢ ܐܝܼܬܠܵܘܟ݂ܘܿܢ ܢܝܼܫܲܢܩܹ̈ܐ ܩܲܫܝܹ̈ܐ، ܠܵܐ ܣܵܒܪܝܼܬܘܿܢ. ܡܲܚܒܸܪܘܼܢ ܚܲܕܪܹܫܵܐ ܩܵܐ 000 (ܬܠܵܬܵܐ ܨܝܼܦܵܪܹ̈ܐ) ܘܛܠܘܿܒܘܼܢ ܚܕܵܐ ambulance ܘܐ݇ܡܘܿܪܘܼܢ ܩܵܐܠܲܝܗܝ ܕܐܲܚܬܘܿܢ ܛܸܦܝܹܐ ܝܬܘܿܢ COVID-19. ܐܸܢ ܠܹܐ ܗܲܡܙܸܡܝܼܬܘܿܢ ܠܸܫܵܢܵܐ ܐܸܢܓܠܸܣܵܝܵܐ، ܐܝܼܡܲܢ ܕܩܵܪܝܼܬܘܿܢ ܩܵܐ 000، ܛܠܘܿܒܘܼܢ 'ambulance' ܘܦܘܼܫܘܼܢ ܥܲܠ ܚܘܼܛܵܐ ܕܬܹܠܝܼܦ̮ܘܿܢ ܘܛܠܘܿܒܘܼܢ ܚܲܕ ܡܬܲܪܓܡܵܢܵܐ.

## ܕܵܐܟ݂ܝܼ ܟܵܝܠܸܢ ܠܹܗ ܕܲܪܓ݂ܵܐ ܕܫܚܘܼܢܬܝܼ؟

ܒܸܕ ܣܵܢܩܝܼܬܘܿܢ ܠܚܲܕ ܡܲܬܩܵܠܵܐ ܕܫܚܘܼܢܬܵܐ (ܬܹܪܡܘܿܡܝܼܬܵܪ) ܠܸܟܝܵܠܹܗ ܕܲܪܓ݂ܵܐ ܕܫܚܘܼܢܬܵܘܟ݂ܘܿܢ. ܐܸܢ ܠܲܝܬܠܵܘܟ݂ܘܿܢ ܚܲܕ ܡܲܬܩܵܠܵܐ ܕܫܚܘܼܢܬܵܐ، ܡܵܨܝܼܬܘܿܢ ܕܙܵܒ݂ܢܝܼܬܘܿܢ ܠܹܗ ܡܸܢ ܨܲܝܕܵܠܝܼܵܐ ܒܐܘܼܪܚܵܐ ܕܬܹܠܝܼܦ̮ܘܿܢ ܝܲܢ ܥܲܠ ܐܸܢܬܸܪܢܹܝܬ. ܨܲܝܕܵܠܝܼܵܐ ܡܵܨܝܵܐ ܡܲܪܝܸܙܵܐ ܕܡܲܡܛܸܝܵܐ ܠܹܗ ܠܒܲܝܬܵܘܟ݂ܘܿܢ. ܟܠܚܲܕ ܡܲܬܩܵܠܵܐ ܕܫܚܘܼܢܬܵܐ ܦܪܝܼܫܵܐ ܝܠܹܗ ܘܩܵܐ ܒܘܼܕ ܗܵܕܵܐ ܐܵܢܲܢܩܵܝܬܵܐ ܝܠܵܗ̇ ܕܬܵܒܥܝܼܬܘܿܢ ܠܦܘܼܩܕܵܢܹ̈ܐ ܕܡܬܲܪܨܵܢܵܐ.

ܐܸܢ ܕܲܪܓ݂ܵܐ ܕܫܚܘܼܢܬܵܘܟ݂ܘܿܢ ܝܼܠܹܗ 38 ܕܲܪ̈ܓ݂ܹܐ ܝܲܢ ܒܘܼܫ ܪܵܡܵܐ، ܒܲܠܟܵܐ ܕܐܝܼܬܠܵܘܟ݂ܘܿܢ ܚܲܡܚܲܡܬܵܐ. ܐܸܢ ܐܵܗܵܐ ܡܸܢܕܝܼ ܩܘܼܘܸܡܠܹܗ، ܓܵܪܲܓ ܕܡܲܚܒܸܪܝܼܬܘܿܢ ܩܵܐ ܐܵܣܝܵܐ ܕܒܝܬܘܼܬܵܘܟ݂ܘܿܢ ܘܛܵܠܒܝܼܬܘܿܢ ܚܕܵܐ ܨܲܚܨܵܝܬܵܐ ܐܲܝܟ݂ ܟܡܵܐ ܓ̰ܲܠܕܹܐ ܕܡܸܬܡܲܨܝܵܢܬܵܐ ܝܠܵܗ̇.

## ܕܵܐܟ݂ܝܼ ܝܵܕܥܸܢ ܐܸܢ ܐܝܼܬܠܝܼ ܥܲܣܩܘܼܬܵܐ ܒܫܩܵܠܬܵܐ ܕܢܵܦܵܣ ܝܲܢ ܐܝܼܬܠܝܼ ܟܲܪܝܘܼܬܵܐ ܕܢܵܦܵܣ؟

ܐܸܢ ܐܝܼܬܠܵܘܟ݂ܘܿܢ ܥܲܣܩܘܼܬܵܐ ܒܫܩܵܠܬܵܐ ܕܢܵܦܵܣ، ܒܲܠܟܵܐ ܕܪܵܓ݂ܫܝܼܬܘܿܢ ܕܐܝܼܬܠܵܘܟ݂ܘܿܢ ܟܲܪܝܘܼܬܵܐ ܕܢܵܦܵܣ، ܝܲܢ ܐܝܼܬܠܵܘܟ݂ܘܿܢ ܥܲܣܩܘܼܬܵܐ ܒܫܩܵܠܬܵܐ ܕܢܵܦܵܣ ܘܒܦܲܠܲܛܬܵܐ ܕܢܵܦܵܣ، ܝܲܢ ܒܸܪܓ݂ܵܫܵܐ ܝܬܘܿܢ ܕܠܵܐ ܝܬܘܿܢ ܡܨܵܝܵܐ ܕܫܵܩܠܝܼܬܘܿܢ ܗܵܘܵܐ ܡܵܠܝܵܢܵܐ ܠܓܵܘ ܪܵܐܬܵܘܵܬܵܘܟ݂̈ܘܿܢ.

ܒܲܠܟܵܐ ܕܪܵܓ݂ܫܝܼܬܘܿܢ ܗܵܕܟ݂ܵܐ:

* ܐܝܼܡܲܢ ܕܒܸܓ̰ܘܵܓ̰ܵܐ ܝܬܘܿܢ ܒܐܲܩܠܵܐ
* ܐܝܼܡܲܢ ܕܝܬܝܼܒ݂ܹܐ ܝܬܘܿܢ
* ܐܝܼܡܲܢ ܕܗܲܡܙܘܼܡܹܐ ܝܬܘܿܢ.

ܣܲܓ݂ܸܠܘܼܢ ܐܸܢ ܒܸܪܓ݂ܵܫܵܐ ܝܬܘܿܢ ܕܢܵܦܵܣܵܘܟ݂ܘܿܢ ܒܸܗܘܵܝܵܐ ܝܠܵܗ̇ ܒܘܼܫ ܨܦܵܝܝܼ، ܝܲܢ ܒܘܼܫ ܚܸܪܒܵܐ ܝܲܢ ܦܝܵܫܵܐ ܝܠܵܗ̇ ܐܲܝܟ݂ ܕܝܼܠܵܗ̇، ܘܣܲܓܸܠܘܼܢ ܠܗܘܿܢ ܣܝܼܩܘܿܡܵܐ ܘܥܸܕܵܢܵܐ.

## ܕܵܐܟ݂ܝܼ ܟܵܝܠܹܢ ܠܵܗ̇ ܟܡܵܐ ܒܩܲܠܘܼܠܘܼܬܵܐ ܒܸܫܩܵܠܵܐ ܝܘܸܢ ܢܵܦܵܣ؟

ܡܵܨܝܼܬܘܿܢ ܕܟܵܝܠܝܼܬܘܿܢ ܟܡܵܐ ܢܵܦܵܣܹ̈ܐ ܒܸܫܩܵܠܵܐ ܝܼܬܘܿܢ ܒܡܸܬܚܵܐ ܕ 60 ܪ̈ܦܵܦܹܐ (1 ܕܲܩܝܼܩܵܐ) ܒܡܲܦܠܲܚܬܵܐ ܕܡܲܫܚܵܢܵܐ ܕܥܸܕܵܢܵܐ ܥܲܠ ܬܹܠܝܼܦ̮ܘܿܢ. ܐܵܦ ܡܵܨܝܼܬܘܿܢ ܕܡܲܦܠܸܚܝܼܬܘܿܢ ܚܕܵܐ ܣܵܥܲܬ ܕܐܝܼܬܠܵܗ̇ ܚܕܵܐ ܐܝܼܕܵܐ ܬܪܲܝܵܢܝܼܬܵܐ. ܫܩܘܿܠܘܼܢ ܪܲܗܲܬܘܼܬܵܘܟ݂ܘܿܢ ܘܫܩܘܿܠܘܼܢ ܢܵܦܵܣ ܐܲܝܟ݂ ܕܥܝܵܕܵܐܝܼܬ ܟܹܐ ܥܵܒ݂ܕܝܼܬܘܿܢ. ܚܲܫܒܸܢܘܼܢ ܟܡܵܐ ܢܵܦܵܣܹ̈ܐ ܒܸܫܩܵܠܵܐ ܠܬܘܿܢ ܒܡܸܬܚܵܐ ܕ 60 ܪ̈ܦܵܦܹܐ (1 ܕܲܩܝܼܩܵܐ). ܣܲܓ݂ܸܠܘܼܢ ܟܡܵܐ ܢܵܦܵܣܹ̈ܐ ܫܩܝܼܠ ܠܵܘܟ݂ܘ ܒܡܸܬܚܵܐ ܕ 60 ܪ̈ܦܵܦܹܐ (1 ܕܲܩܝܼܩܵܐ) ܘܣܲܓܸܠܘܼܢ ܠܗܘܿܢ ܣܝܼܩܘܿܡܵܐ ܘܥܸܕܵܢܵܐ.

ܐܸܢ ܡܸܢܝܵܢܵܐ ܕܢܵܦܵܣܹ̈ܐ ܕܒܸܫܩܵܠܲܝܗܝ ܝܬܘܿܢ ܝܼܠܹܗ 20-30 ܢܵܦܵܣܹ̈ܐ ܒܡܸܬܚܵܐ ܕܚܲܕ ܕܲܩܝܼܩܵܐ، ܐܵܗܵܐ ܒܲܠܟܵܐ ܒܸܪܡܵܙܵܐ ܝܠܹܗ ܕܐܲܚܬܘܿܢ ܢܲܣܘܼܝܹܐ ܝܬܘܿܢ ܟܲܪܝܘܼܬܵܐ ܕܢܵܦܵܣ. ܐܸܢ ܐܵܗܵܐ ܡܸܢܕܝܼ ܩܘܼܘܸܡܠܹܗ، ܓܵܪܲܓ ܕܡܲܚܒܸܪܝܼܬܘܿܢ ܩܵܐ ܐܵܣܝܵܐ ܕܒܝܬܘܼܬܵܘܟ݂ܘܿܢ ܘܛܵܠܒܝܼܬܘܿܢ ܚܕܵܐ ܨܲܚܨܵܝܬܵܐ ܐܲܝܟ݂ ܟܡܵܐ ܓ̰ܲܠܕܹܐ ܕܡܸܬܡܲܨܝܵܢܬܵܐ ܝܠܵܗ̇.

ܐܸܢ ܡܸܢܝܵܢܵܐ ܕܢܵܦܵܣܹ̈ܐ ܕܒܸܫܩܵܠܲܝܗܝ ܝܬܘܿܢ ܝܼܠܹܗ ܥܸܠܸܠ ܡܸܢ 30 ܢܵܦܵܣܹ̈ܐ ܒܡܸܬܚܵܐ ܕܚܲܕ ܕܲܩܝܼܩܵܐ، ܒܲܠܟܵܐ ܕܐܲܚܬܘܿܢ ܢܲܣܘܼܝܹܐ ܝܬܘܿܢ ܟܲܪܝܘܼܬܵܐ ܕܢܵܦܵܣ ܩܫܝܼܬܵܐ. ܐܸܢ ܐܵܗܵܐ ܡܸܢܕܝܼ ܩܘܼܘܸܡܠܹܗ، ܓܵܪܲܓ ܕܚܲܕܪܹܫܵܐ ܛܵܠܒܝܼܬܘܿܢ ܚܕܵܐ ambulance ܘܐܵܡܪܝܼܬܘܿܢ ܩܵܐܠܲܝܗܝ ܕܐܲܚܬܘܿܢ ܛܸܦܝܹܐ ܝܬܘܿܢ COVID-19.

ܐܲܢܹܐ ܢܘܼܗܵܪܹ̈ܐ ܡܗܲܕܝܵܢܹ̈ܐ ܒܸܠܚܵܡܵܐ ܝܢܵܐ ܩܵܐ ܐ݇ܢܵܫܹ̈ܐ ܟܡܝܼܠܹ̈ܐ ܒܫܸܢܹ̈ܐ. ܐܲܢܹܐ ܣܸܕ̈ܪܹܐ ܒܲܠܟܵܐ ܕܠܵܐ ܪܵܫܡܝܼ ܠܥܘܼܡܪܵܘܟ݂ܘܿܢ ܝܲܢ ܠܐܲܝܟܲܢܵܝܘܼܬܵܐ ܕܚܘܼܠܡܵܢܵܘܟ݂ܘܿܢ (ܨܵܚܘܼܬܵܘܟ݂ܘܿܢ) ܘܒܲܠܟܵܐ ܕܣܢܝܼܩܹܐ ܝܢܵܐ ܕܦܵܝܫܝܼ ܡܘܼܠܚܸܡܹܐ. ܐܸܢ ܠܵܐ ܝܬܘܿܢ ܐܲܟܝܼܕܹܐ ܕܐܲܚܬܘܿܢ ܢܲܣܘܼܝܹܐ ܝܬܘܿܢ ܟܲܪܝܘܼܬܵܐ ܕܢܵܦܵܣ، ܡܲܚܒܸܪܘܼܢ ܩܵܐ ܐܵܣܝܵܐ ܕܒܝܬܘܼܬܵܘܟ݂ܘܿܢ ܐܲܝܟ݂ ܟܡܵܐ ܓ̰ܲܠܕܹܐ ܕܡܸܬܡܲܨܝܵܢܬܵܐ ܝܠܵܗ̇ ܘܛܠܘܿܒܘܼܢ ܚܕܵܐ ܨܲܚܨܵܝܬܵܐ ܘܡܲܕܥܹܝܡܘܼܢ ܠܗܘܿܢ ܕܐܲܚܬܘܿܢ ܛܸܦܝܹܐ ܝܬܘܿܢ COVID-19. ܐܵܣܝܵܘܟ݂ܘܿܢ ܝܲܢ ܝܵܨܘܿܦܬܵܘܟ݂ܘܿܢ (ܢܸܪܣܝܼܵܘܟ݂ܘܿܢ) ܐܵܦ ܡܵܨܝܼ ܕܚܲܫܒܸܢܝܼ ܟܡܵܐ ܒܩܲܠܘܼܠܘܼܬܐ ܒܸܫܩܵܠܵܐ ܝܬܘܿܢ ܢܵܦܵܣ ܒܦܲܟܲܪܬܵܐ ܒܨܲܕܪܵܘܟ݂ܘܿܢ ܟܲܕ ܒܸܪܝܵܡܵܐ ܝܠܹܗ ܘܒܸܨܠܵܝܵܐ ܐܝܼܡܲܢ ܕܒܸܥܒ݂ܵܕܵܐ ܝܢܵܐ ܚܕܵܐ ܨܲܚܨܵܝܬܵܐ ܒܐܘܼܪܚܵܐ ܕܒ݂ܝܼܕܝܘܿ\ܚܘܼܠܡܵܢܵܐ ܡܸܢ ܪܸܚܩܵܐ.

## ܕܵܐܟ݂ܝܼ ܟܵܝܠܸܢ ܠܵܗ̇ ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܝܼܝܼ ܘܡܸܨܥܵܐ ܕܡܚܵܝܵܬܹ̈ܐ ܕܠܸܒܝܼ (ܡܚܵܝܵܬܹ̈ܐ ܕܠܸܒܵܐ)؟

ܐܸܢ ܐܵܣܝܵܘܟ݂ܘܿܢ ܛܠܝܼܒܵܐ ܝܠܹܗ ܡܸܢܵܘܟ݂ܘܿܢ ܕܟܵܝܠܝܼܬܘܿܢ ܠܵܗ̇ ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܝܼܵܘܟ݂ܘܿܢ ܘܡܸܨܥܵܐ ܕܡܚܵܝܵܬܹ̈ܐ ܕܠܸܒܵܘܟ݂ܘܿܢ (ܡܚܵܝܵܬܹ̈ܐ ܕܠܸܒܵܐ)، ܒܸܕ ܣܵܢܩܝܼܬܘܿܢ ܠܚܲܕ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ. ܚܲܕ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ ܝܼܠܹܗ ܚܲܕ ܬܘܼܩܵܢܵܐ ܙܥܘܿܪܵܐ ܕܟܹܐ ܦܵܐܸܫ ܡܘܼܬܒ݂ܵܐ ܕܕܵܒ݂ܸܩܠܵܗ̇ ܨܸܒܥܵܐ ܕܐܝܼܕܵܘܟ݂ܘܿܢ ܡܸܨܥܵܝܬܵܐ ܝܲܢ ܨܸܒܥܵܘܟ݂ܘܿܢ ܙܥܘܿܪܬܵܐ. ܐܵܗܵܐ ܠܹܐ ܡܲܡܪܸܥܠܵܘܟ݂ܘܿܢ ܘܟܹܐ ܡܲܓܪܸܫ ܐܲܚܟ̰ܝܼ ܚܲܕ ܕܲܩܝܼܩܵܐ ܠܸܟܝܵܠܘܿܗ̇ ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܘܡܚܵܝܵܬܹ̈ܐ ܕܠܸܒܵܐ.

ܒܲܠܟܵܐ ܕܩܲܒܠܝܼܬܘܿܢ ܚܲܕ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ ܡܸܢ ܐܵܣܝܵܘܟ݂ܘܿܢ، ܝܲܢ ܡܸܢ ܒܹܝܬ ܟܪ̈ܝܼܗܹܐ ܝܲܢ ܡܸܢ ܚܲܕ ܡܙܲܘܸܕܵܢܵܐ ܐ݇ܚܹܪ݇ܢܵܐ ܕܡܲܣܲܡܬܵܐ ܕܒܵܠܵܐ ܠܚܘܼܠܡܵܢܵܐ. ܐܵܦ ܡܵܨܝܼܬܘܿܢ ܕܙܵܒ݂ܢܝܼܬܘܿܢ ܠܹܗ ܡܸܢ ܚܕܵܐ ܨܲܝܕܵܠܝܼܵܐ ܒܐܘܼܪܚܵܐ ܕܬܹܠܝܼܦ̮ܘܿܢ ܝܲܢ ܥܲܠ ܐܸܢܬܸܪܢܹܝܬ ܘܕܛܵܠܒܝܼܬܘܿܢ ܕܦܵܐܹܫ ܡܘܼܡܛܸܝܵܐ ܠܒܲܝܬܵܘܟ݂ܘܿܢ.

ܠܵܐ ܗܵܘܝܵܐ ܕܡܲܦܠܸܚܝܼܬܘܿܢ ܚܲܕ ܬܹܠܝܼܦ̮ܘܿܢ ܨܲܠܝܼܠܵܐ ܝܲܢ ܚܕܵܐ ܣܵܥܲܬ ܨܲܠܝܼܠܬܵܐ ܠܸܟܝܵܠܘܿܗ̇ ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܝܼܵܘܟ݂ܘܿܢ.

ܐܸܢ ܡܲܣܘܼܡܹܐ ܝܬܘܿܢ ܒܵܠܵܐ ܠܚܲܕ ܫܲܒ݂ܪܵܐ ܕܐܝܼܬܠܹܗ COVID-19 ܘܦܝܼܫܬܵܐ ܝܠܵܗ̇ ܛܠܝܼܒܬܵܐ ܡܸܢܵܘܟ݂ܘܿܢ ܕܡܲܪܗܝܼܬܘܿܢ ܥܲܝܢܵܐ ܥܲܠ ܫܲܘܝܘܼܬܲܝܗܝ ܕܐܘܿܟܣܝܼܓ̰ܝܼܢ، ܒܲܠܟܵܐ ܕܣܵܢܩܝܼܬܘܿܢ ܠܚܲܕ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ ܕܦܝܼܫܵܐ ܝܠܹܗ ܦܪܝܼܫܵܐܝܼܬ ܬܘܼܪܨܵܐ ܩܵܐ ܫܲܒ݂̈ܪܹܐ. ܐܵܣܝܵܘܟ݂ܘܿܢ ܝܲܢ ܝܵܨܘܿܦܬܵܘܟ݂ܘܿܢ (ܢܸܪܣܝܼܵܘܟ݂ܘܿܢ) ܒܸܕ ܕܵܪܫܝܼܠܹܗ ܐܵܗܵܐ ܡܸܢܕܝܼ ܥܲܡܵܘܟ݂ܘܿܢ.

## ܕܵܐܟ݂ܝܼ ܡܲܦܠܸܚܸܢ ܠܹܗ ܚܲܕ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ؟

1. ܫܩܘܿܠܘܼܢ ܠܗܘܿܢ ܡܣܲܩܠܵܢܵܐ ܕܛܸܦܪܵܬܹ̈ܐ ܝܲܢ ܛܸܦܪܵܬܹ̈ܐ ܠܵܐ ܫܲܪ̈ܝܼܪܹܐ ܡܸܢ ܨܸܒܥܵܐ ܕܐܝܼܕܵܐ ܕܒܸܕ ܡܲܦܠܸܚܝܼܬܘܿܢ ܠܵܗ̇ (ܨܸܒܥܵܐ ܡܸܨܥܵܝܬܵܐ ܝܲܢ ܨܸܒܥܵܐ ܙܥܘܿܪܬܵܐ). ܡܣܲܩܠܵܢܵܐ ܕܛܸܦܪܵܬܹ̈ܐ ܝܲܢ ܛܸܦܪܵܬܹ̈ܐ ܠܵܐ ܫܲܪ̈ܝܼܪܹܐ ܡܵܨܝܼ ܕܡܲܟܠܝܼܠܹܗ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ ܡܸܢ ܠܸܦܠܵܚܵܐ ܒܚܕܵܐ ܐܘܼܪܚܵܐ ܬܪܝܼܨܬܵܐ.
2. ܝܬܘܿܒ݂ܘܼܢ ܥܵܡܘܿܕܵܐܝܼܬ ܘܡܲܢܝܸܚܘܼܢ ܩܵܐ ܡܸܬܚܵܐ ܕܚܲܡܫܵܐ ܕܲܩܝܼܩܹ̈ܐ ܡܸܢ ܩܲܕ݇ܡ ܕܫܲܪܝܼܬܘܿܢ ܡܲܦܠܘܼܚܹܐ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ.
3. ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ ܟܹܐ ܦܵܠܸܚ ܒܘܼܫ ܨܦܵܝܝܼ ܐܝܼܡܲܢ ܕܐܝܼܕܵܘܟ݂̈ܘܿܢ ܫܲܚܝܼܢܹܐ ܝܢܵܐ. ܫܥܘܿܫܘܼܢ ܠܗܘܿܢ ܨܸܒܥܵܬܵܘܟ݂̈ܘܿܢ ܘܦܪܘܿܟ݂ܘܼܢ ܠܗܘܿܢ ܠܡܲܫܚܘܼܢܲܝܗܝ.
4. ܡܲܦܠܸܚܘܼܢ ܠܹܗ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ.
5. ܡܲܬܒ݂ܘܼܢ ܠܹܗ ܡܲܠܩܛܵܢܵܐ ܥܲܠ ܨܸܒܥܵܘܟ݂ܘܿܢ ܡܸܨܥܵܝܬܵܐ ܝܲܢ ܨܸܒܥܵܘܟ݂ܘܿܢ ܙܥܘܿܪܬܵܐ ܗܵܕܟ݂ܵܐ ܕܪܹܫܵܐ ܕܨܸܒܥܵܘܟ݂ܘܿܢ ܒܸܩܝܵܬܵܐ ܝܠܹܗ ܒܦܪܵܩܬܵܐ ܕܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ. ܛܸܦܪܵܬܹ̈ܐ ܕܨܸܒܥܵܬܵܘܟ݂̈ܘܿܢ ܘܫܲܫܬܵܐ ܕܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ ܓܵܪܲܓ ܕܗܵܘܝܼ ܒܸܪܡܵܙܵܐ ܠܥܸܠܸܠ.
6. ܚܲܡܸܝܡܘܼܢ ܠܗܘܿܢ ܐܝܼܕܵܘܟ݂ܘܿܢ ܘܨܸܒܥܵܬܵܘܟ݂̈ܘܿܢ ܪ̈ܣܝܼܟ݂ܹܐ (ܠܵܐ ܓ̰ܵܘܓ̰ܵܢܹ̈ܐ).
7. ܫܩܘܿܠܘܼܢ ܪܲܗܲܬܘܼܬܵܘܟ݂ܘܿܢ ܘܫܩܘܿܠܘܼܢ ܢܵܦܵܣ ܐܲܝܟ݂ ܕܥܝܵܕܵܐܝܼܬ ܟܹܐ ܥܵܒ݂ܕܝܼܬܘܿܢ.
8. ܣܒܘܿܪܘܼܢ ܩܵܐ ܡܸܬܚܵܐ ܕܚܲܕ ܕܲܩܝܼܩܵܐ، ܘܒܗܵܝܓܵܗܐ ܨܲܚܨܹܝܡܘܼܢ ܠܹܗ ܡܸܢܝܵܢܵܐ ܕܝܼܠܹܗ ܒܕܸܦܢܵܐ ܕܪܸܡܙܵܐ ܕ SpO2. ܐܵܗܵܐ ܡܸܢܝܵܢܵܐ ܝܼܠܹܗ ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܝܼܵܘܟ݂ܘܿܢ.
9. ܣܲܓ݂ܸܠܘܼܢ ܠܗܘܿܢ ܡܸܢܝܵܢܵܐ ܕܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܝܼܵܘܟ݂ܘܿܢ ܘܐܵܦ ܣܝܼܩܘܿܡܵܐ ܘܥܸܕܵܢܵܐ.
10. ܨܲܚܨܹܝܡܘܼܢ ܠܹܗ ܡܸܢܝܵܢܵܐ ܒܕܸܦܢܵܐ ܕܪܸܡܙܵܐ ܕ PR (ܡܸܨܥܵܐ ܕܡܚܵܝܵܬܹ̈ܐ ܕܠܸܒܵܐ) ܝܲܢ ܒܕܸܦܢܵܐ ܕ BPM (ܡܚܵܝܵܬܹ̈ܐ ܒܡܸܬܚܵܐ ܕܚܲܕ ܕܲܩܝܼܩܵܐ). ܐܵܗܵܐ ܡܸܢܝܵܢܵܐ ܝܼܠܹܗ ܡܸܨܥܵܐ ܕܡܚܵܝܵܬܹ̈ܐ ܕܠܸܒܵܐ (ܡܚܵܝܵܬܹ̈ܐ ܕܠܸܒܵܐ).
11. ܣܲܓ݂ܸܠܘܼܢ ܠܗܘܿܢ ܡܸܢܝܵܢܵܐ ܕܡܸܨܥܵܐ ܕܡܚܵܝܵܬܹ̈ܐ ܕܠܸܒܵܘܟ݂ܘܿܢ ܘܣܝܼܩܘܿܡܵܐ ܘܥܸܕܵܢܵܐ.

ܐܸܢ ܠܵܐ ܝܬܘܿܢ ܩܲܒܘܼܠܹܐ ܚܲܕ ܡܸܢܝܵܢܵܐ، ܝܲܢ ܡܸܢܝܵܢܵܐ ܝܼܠܹܗ ܒܵܨܘܿܪܵܐ ܡܸܢ 95%، ܫܥܘܿܫܘܼܢ ܠܗܘܿܢ ܨܸܒܥܵܬܵܘܟ݂̈ܘܿܢ ܘܫܩܘܿܠܘܼܢ ܚܲܕܟܡܵܐ ܢܵܦܵܣܹ̈ܐ ܘܓ̰ܲܪܒܘܼܢ ܠܹܗ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ ܥܲܠ ܚܕܵܐ ܨܸܒܥܵܐ ܦܪܝܼܫܬܵܐ (ܨܸܒܥܵܐ ܡܸܨܥܵܝܬܵܐ ܝܲܢ ܨܸܒܥܵܐ ܙܥܘܿܪܬܵܐ).

ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܝܼܵܘܟ݂ܘܿܢ ܓܵܪܲܓ ܕܗܵܘܝܵܐ 95% ܝܲܢ ܒܘܼܫ ܪܵܡܬܵܐ. ܐܸܢ ܫܲܘܝܘܼܬܵܐ ܒܘܼܫ ܟܘܼܦܬܵܐ ܝܠܵܗ̇ ܡܸܢ ܐܵܗܵܐ ܡܸܢܝܵܢܵܐ، ܐܵܗܵܐ ܡܵܨܝܵܐ ܕܗܵܘܹܐ ܚܲܕ ܢܝܼܫܲܢܩܵܐ ܩܵܐ ܕܐܲܚܬܘܿܢ ܣܢܝܼܩܹܐ ܝܬܘܿܢ ܠܒܘܼܫ ܪܵܒܵܐ ܨܲܚܨܵܝܵܬܹܐ ܒܝܲܕ ܐܵܣܝܵܘܟ݂ܘܿܢ ܝܲܢ ܝܵܨܘܿܦܬܵܘܟ݂ܘܿܢ، ܝܲܢ ܕܒܘܼܫ ܨܵܠܲܡܲܬ ܝܼܠܵܗ̇ ܩܵܐܠܵܘܟ݂ܘܿܢ ܕܗܵܘܝܼܬܘܿܢ ܓܵܘ ܒܹܝܬ ܟܪ̈ܝܼܗܹܐ.

* ܐܸܢ ܡܸܢܝܵܢܵܐ ܕܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܝܼܵܘܟ݂ܘܿܢ ܝܼܠܹܗ ܗܲܡܵܫܵܐ ܠܬܲܚܬ ܡܸܢ 95%، ܡܲܕܥܹܝܡܘܼܢ ܩܵܐ ܐܵܣܝܵܐ ܝܲܢ ܝܵܨܘܿܦܬܵܐ ܕܡܲܣܘܼܡܹܐ ܝܢܵܐ ܒܵܠܵܐ ܐܸܠܵܘܟ݂ܘܿܢ ܩܵܐ ܕܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܝܼܵܘܟ݂ܘܿܢ ܝܼܠܵܗ̇ ܠܬܲܚܬ ܡܸܢ 95%.
* ܐܸܢ ܡܸܢܝܵܢܵܐ ܕܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܝܼܵܘܟ݂ܘܿܢ ܝܼܠܹܗ ܗܲܡܵܫܵܐ 92% ܝܲܢ ܒܘܼܫ ܒܵܨܘܿܪܵܐ، ܚܲܕܪܹܫܵܐ ܡܲܚܒܸܪܘܼܢ ܩܵܐ 000 ܘܛܠܘܿܒܘܼܢ ܚܕܵܐ ambulance.
* ܐܸܢ ܡܸܨܥܵܐ ܕܡܚܵܝܵܬܹ̈ܐ ܕܠܸܒܵܘܟ݂ܘܿܢ ܦܝܵܫܵܐ ܝܠܹܗ ܥܲܠ 120 ܡܚܵܝܵܬܹ̈ܐ ܝܲܢ ܒܘܼܫ ܙܵܘܕܵܐ ܒܡܸܬܚܵܐ ܕܚܲܕ ܕܲܩܝܼܩܵܐ، ܚܲܕܪܹܫܵܐ ܡܲܚܒܸܪܘܼܢ ܘܛܠܘܿܒܘܼܢ ܚܕܵܐ ambulance.

ܐܲܢܹܐ ܢܘܼܗܵܪܹ̈ܐ ܡܗܲܕܝܵܢܹ̈ܐ ܒܸܠܚܵܡܵܐ ܝܢܵܐ ܩܵܐ ܐ݇ܢܵܫܹ̈ܐ ܟܡܝܼܠܹ̈ܐ ܒܫܸܢܹ̈ܐ ܐܲܚܟ̰ܝܼ ܒܘܼܕ ܐܲܝܢܝܼ ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܘܡܸܨܥܵܐ ܕܡܚܵܝܵܬ̈ܐ ܕܠܸܒܵܐ ܒܲܠܟܵܐ ܗܵܘܝܼ ܒܸܪܡܵܙܵܐ ܠܢܝܼܫܲܢܩܹ̈ܐ ܡܸܢ ܡܸܨܥܵܝܹ̈ܐ ܠܩܲܫܝܹ̈ܐ. ܡܲܥܢܵܝܵܐ ܕܥܘܼܡܪܵܘܟ݂ܘܿܢ ܘܐܲܝܟܲܢܵܝܘܼܬܵܐ ܕܚܘܼܠܡܵܢܵܘܟ݂ܘܿܢ (ܨܵܚܘܼܬܵܘܟ݂ܘܿܢ) ܝܼܠܹܗ ܕܐܲܢܹܐ ܣܸܕ̈ܪܹܐ ܒܲܠܟܵܐ ܕܠܵܐ ܪܵܫܡܝܼ ܠܐܲܝܟܲܢܵܝܘܼܬܵܘܟ݂ܘܿܢ ܦܲܪܨܘܿܦܵܝܬܵܐ ܘܒܲܠܟܵܐ ܕܣܢܝܼܩܹܐ ܝܢܵܐ ܕܦܵܝܫܝܼ ܡܘܼܠܚܸܡܹܐ. ܐܸܢ ܠܵܐ ܝܬܘܿܢ ܐܲܟܝܼܕܹܐ ܕܐܲܚܬܘܿܢ ܢܲܣܘܼܝܹܐ ܝܬܘܿܢ ܢܝܼܫܲܢܩܹ̈ܐ ܩܲܫܝܹ̈ܐ، ܡܲܚܒܸܪܘܼܢ ܩܵܐ ܐܵܣܝܵܐ ܕܒܝܬܘܼܬܵܘܟ݂ܘܿܢ ܐܲܝܟ݂ ܟܡܵܐ ܓ̰ܲܠܕܹܐ ܕܡܸܬܡܲܨܝܵܢܬܵܐ ܝܠܵܗ̇ ܘܛܠܘܿܒܘܼܢ ܚܕܵܐ ܨܲܚܨܵܝܬܵܐ ܘܡܲܕܥܹܝܡܘܼܢ ܠܗܘܿܢ ܕܐܲܚܬܘܿܢ ܛܸܦܝܹܐ ܝܬܘܿܢ COVID-19.

## ܡܲܦܠܘܼܚܹܐ ܚܲܕ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ ܐܸܢ ܐܵܢܵܐ ܐܝܼܬܠܝܼ ܚܲܕ ܓܸܠܕܵܐ ܟܘܼܡܢܵܝܵܐ

ܟܵܝܘܿܠܹ̈ܐ ܕܡܚܵܝܵܬܹ̈ܐ ܕܠܸܒܵܐ ܟܹܐ ܦܵܠܚܝܼ ܒܒܲܠܒܲܨܬܵܐ ܕܒܲܗܪܵܐ ܓܵܘܵܐ ܓܵܘ ܓܸܠܕܵܘܟ݂ܘܿܢ ܠܸܟܝܵܠܘܿܗ̇ ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܐܝܼܬ ܓܵܘ ܕܸܡܵܘܟ݂ܘܿܢ ܚܲܕܟܡܵܐ ܬܲܫ̈ܪܵܪܹܐ ܡܲܚܙܘܼܝܹܐ ܝܢܵܐ ܕܫܲܪܝܼܪܘܼܬܵܐ ܕܟܵܝܘܿܠܹ̈ܐ ܕܡܚܵܝܵܬܹ̈ܐ ܕܠܸܒܵܐ ܒܲܠܟܵܐ ܕܗܵܘܝܵܐ ܒܘܼܫ ܒܵܨܘܿܪܬܵܐ ܐܸܢ ܐܲܚܬܘܿܢ ܐܝܼܬܠܵܘܟ݂ܘܿܢ ܚܲܕ ܓܸܠܕܵܐ ܟܘܼܡܢܵܝܵܐ. ܐܵܢܝܼ ܒܲܠܟܵܐ ܕܡܲܚܙܝܼ ܡܸܢܝܵܢܹ̈ܐ ܕܒܘܼܫ ܪܵܡܹ̈ܐ ܝܢܵܐ ܡܸܢ ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܕܐܝܼܬ ܓܵܘ ܕܸܡܵܘܟ݂ܘܿܢ.

ܐܸܢ ܐܲܚܬܘܿܢ ܐܝܼܬܠܵܘܟ݂ܘܿܢ ܚܲܕ ܓܸܠܕܵܐ ܟܘܼܡܢܵܝܵܐ، ܐܵܢܲܢܩܵܝܬܵܐ ܝܠܵܗ̇ ܕܗܵܠܵܐ ܡܲܦܠܸܚܝܼܬܘܿܢ ܠܹܗ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܘܟ݂ܘܿܢ. ܗܵܘ ܡܸܢܕܝܼ ܐܵܢܲܢܩܵܝܵܐ ܝܼܠܹܗ ܕܐܲܚܬܘܿܢ ܒܸܕ ܨܲܚܨܝܼܬܘܿܢ ܠܵܗ̇ ܫܲܘܝܘܼܬܵܐ ܕܐܘܿܟܣܝܼܓ̰ܝܼܢ ܓܵܘ ܕܸܡܵܘܟ݂ܘܿܢ ܪܹܐܙܵܢܵܐܝܼܬ ܠܸܚܙܵܝܵܐ ܐܸܢ ܡܸܢܝܵܢܵܘܟ݂̈ܘܿܢ ܒܸܨܠܵܝܵܐ ܝܢܵܐ. ܣܲܓ݂ܸܠܘܼܢ ܠܗܘܿܢ ܟܠܲܝܗܝ ܡܸܢܝܵܢܵܘܟ݂̈ܘܿܢ ܥܲܡ ܣܝܼܩܘܿܡܵܐ ܘܥܸܕܵܢܵܐ.

## ܕܵܐܟ݂ܝܼ ܨܲܚܨܸܝܢ ܟܡܵܐ ܒܩܲܠܘܼܠܘܼܬܵܐ ܡܚܵܝܵܐ ܝܠܹܗ ܠܒܝܼ ܕܠܵܐ ܚܲܕ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ؟

ܠܨܲܚܨܘܼܝܹܐ ܡܚܵܝܵܬܹ̈ܐ ܕܠܸܒܵܘܟ݂ܘܿܢ (ܡܸܨܥܵܐ ܕܡܚܵܝܵܬܹ̈ܐ ܕܠܸܒܵܐ) ܕܠܵܐ ܚܲܕ ܟܵܝܘܿܠܵܐ ܕܡܚܵܝܵܬܹ̈ܐ ܕܠܸܒܵܐ:

1. ܡܲܢܝܸܚܘܼܢ ܩܵܐ ܩܘܼܪܒܵܐ ܠܚܲܡܫܵܐ ܕܲܩܝܼܩܹ̈ܐ ܡܸܢ ܩܲܕ݇ܡ ܕܨܲܚܨܝܼܬܘܿܢ ܠܹܗ ܡܸܨܥܵܐ ܕܡܚܵܝܵܬܹ̈ܐ ܕܠܸܒܵܘܟ݂ܘܿܢ
2. ܡܲܬܒ݂ܘܼܢ ܠܗܘܿܢ ܨܸܒܥܵܘܟ݂̈ܘܿܢ ܙܥܘܿܪܬܵܐ ܘܡܸܨܥܵܝܬܵܐ ܕܚܕܵܐ ܐܝܼܕܵܐ ܥܲܠ ܟܢܘܼܢܬܵܐ ܕܗܵܝ ܐܝܼܕܵܐ ܐ݇ܚܹܪܬܵܐ ܬܚܘܿܬ ܟܪܵܬܵܐ (ܨܸܒܥܵܐ ܓܘܼܒ݂ܪܬܵܐ)
3. ܒܨܸܒܥܵܬܵܘܟ݂̈ܘܿܢ ܡܘܼܬܒ݂ܹܐ ܠܵܐ ܚܠܘܿܨܵܐܝܼܬ ܥܲܠ ܟܢܘܼܢܬܵܐ ܕܐܝܼܕܵܘܟ݂ܘܿܢ، ܡܵܨܝܼܬܘܿܢ ܕܚܲܫܒܸܢܝܼܬܘܿܢ ܠܹܗ ܡܸܢܝܵܢܵܐ ܕܡܚܵܝܵܬܹ̈ܐ ܕܠܸܒܵܐ ܕܒܸܪܓ݂ܵܫܲܝܗܝ ܝܬܘܿܢ ܒܡܸܬܚܵܐ ܕ 60 ܪ̈ܦܵܦܹܐ (ܚܲܕ ܕܲܩܝܼܩܵܐ). ܐܵܗܵܐ ܝܼܠܹܗ ܡܸܨܥܵܐ ܕܡܚܵܝܵܬܹ̈ܐ ܕܠܸܒܵܘܟ݂ܘܿܢ.

## ܣܢܵܕܬܵܐ ܕ COVID-19 ܒܠܸܫܵܢܵܘܟ݂ܘܿܢ

ܐܸܢ ܐܝܼܬܠܵܘܟ݂ܘܿܢ ܐܲܝܢܝܼ ܒܘܼܩܵܪܹ̈ܐ ܕܗܵܘܝܼ، ܒܸܕ ܡܲܫܟ݂ܚܝܼܬܘܿܢ ܣܢܵܕܬܵܐ ܕCOVID-19 ܒܠܸܫܵܢܵܘܟ݂ܘܿܢ ܒܡܲܚܒܲܪܬܵܐ ܩܵܐ National Coronavirus Helpline ܥܲܠ ܡܸܢܝܵܢܵܐ 1800 020 080. ܦܪܘܿܫܘܼܢ ܓܘܼܒܵܝܵܐ 8 ܩܵܐ ܚܸܠܡܲܬܹ̈ܐ ܡܲܓܵܢܵܝܹ̈ܐ ܕܬܲܪܓܲܡܬܵܐ.